23. juli verður konsert við Ingibjørg Hansen (soprano), Ernst Sondum Dalsgarð (tenor) og Ólavi Jakobsen (guitar) á Listasavni Føroya. Síðsta summar vóru Ingibjørg Hansen, Ernst Sondum Dalsgarð og Ólavur Jakobsen á konsertferð í Føroyum, har tey framførdu í Tórshavn, Sandavági og Mikladali. Undirtøkan til konsertir teirra var stór og undirføgur. Í ár hevur Listasavnið heitt á tey trý um at hava eina framførslu í samband við Summartónar 2017. Skráin í ár verður ein onnur enn í fjør. Av tí føroyska eru løg eftir Hans Jacob Højgaard og Knút Olsen, sum eru skrivað til yrkingar eftir Mikkjal á Ryggi. Ingibjørg og Ernst hava eisini egin løg við, og enntá verður eitt lag frumframført. Eisini verður kent lag eftir Hanus G. Johansen at hoyra. Av tí klassiska á skránni kann nevnast Panis Angelicus eftir Franck, tónar eftir Mozart, Thomas Ford, Villa-Lobos, Rossini og sangir úr Napoli. Alt í alt ein skrá, ið fevnir um gott og gamalt, spildurnýtt og spennandi. Alt hetta er bundið saman við frágreiðingum og løttum inngangum. Konsertin byrjar kl. 16 og atgongumerki á 65 kr fáast í móttøkuni áðrenn konsertina. Øll eru hjartaliga vælkomin. Listasavnið er opið frá kl. 11. Hetta er seinasta høvið at síggja serframsýningina "William Heinesen, Myndlistamaður", ið letur aftur henda dagin.